તપાસ કરી તો કૌશલના મોબાઈલનું લોકેશન સુરત જીઆઈડીસીમાં આવતું હતું. પોલીસ ટીમ સુરત રવાના થઈ. રાત પડી ગઈ હતી માટે પોલીસ ટીમ રોકાવા માટે પિયોદરા વિસ્તારમાં ગેસ્ટ હાઉસની તપાસ કરતી હતી ત્યાં તો પોલીસકર્મીઓની નજર એક ગેસ્ટ હાઉસ નીચે પાર્ક ઈનોવા પર પડી. આ એજ ઇનોવા હતી જે વિરેન્દ્રસિંહની હત્યા કરી લૂંટવામાં આવી હતી. ગેસ્ટ હાઉસમાં તપાસ કરીને પોલીસે કૌશલ અને તેના ભાઈ અનંતને એક જ રૂમમાંથી પકડી પાડ્યા. પોલીસને જાણવા મળ્યું કે કૌશલનું સાચું નામ વિવેક છે. જ્યારે ત્રીજો આરોપી વિશાલ ઉંજા લગ્નમાં ગયો હોવાનુ પણ બન્ને ભાઈઓએ કબુલ્યું. પોલીસની બીજી ટીમે ચાલુ લગ્ન પ્રસંગમાંથી વિશાલને શોધી કાઢ્યો અને ઉઠાવી લાવી. પોલીસના સમાજ સુધારક તરીકે ઓળખાતા પટ્ટાઓને ત્રણેયની પાસે સત્ય ઓકાવતા વાર ન લાગી. આરોપીઓએ કબૂલાત કરી કે, નિકોલથી નીકળ્યા ત્યારે વિશાલે સિગરેટમાં ગાંજો ભરીને પીવાનું શરૂ કર્યું. વિરેન્દ્રસિંહને ચાલુ કારમાં ગાંજાની વાસ આવતા તેણે પુછ્યું ગાંજો છે? વિશાલે હા પાડી પુછ્યું તમે પીવો છો? વિરેન્દ્રસિંહે હા પાડતા ચારેયે સાથે નશો કરવાનું શરૂ કર્યું. પ્લાન પ્રમાણે કૌશલે પહેલા પોળોના જંગલ જવાનું નક્કી કર્યું. ત્યાં સાંજે સાતેક વાગ્યે ચારેયે બિયર પીધી અને ફરી ગાંજાનો નશો કર્યો.